Úradný vestník L 058 , 27/02/1997 S. 0038 - 0039



Nariadenie Komisie (ES) č. 345/97 z 26. februára 1997, ktorým sa mení a dopĺňa článok 3 nariadenia (EHS) č. 207/93 stanovujúci obsah prílohy VI k nariadeniu Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín a stanovujúce podrobné pravidlá pre uplatňovanie ustanovení jeho článku 5 (4) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín [1], naposledy zmenené a doplnené nariadením Komisie (ES) č. 418/96 [2], a najmä na jeho články 5 (3) b), (4), (5a) b) a (7), keďže nariadenie Rady (ES) č. 1935/95 [3] nariaďuje pre kategórie stanovené v článkoch 5 (3) a 5a nariadenia (EHS) č. 2092/91, aby sa museli prísady poľnohospodárskeho pôvodu, ktoré nie sú vyrobené v súlade s predpismi ustanovenými v článku 6, alebo sa nedovážajú z tretích krajín v súlade s opatreniami ustanovenými v článku 11, zahrnúť do prílohy VI, sekcia C, alebo ich musí členský štát dočasne povoliť; keďže postup ustanovený v článku 3 nariadenia Komisie (EHS) č. 207/93 [4] sa musí revidovať na základe získaných skúseností a vývoja dostupnosti na trhu spoločenstva určitých ekologicky vyrábaných prísad poľnohospodárskeho pôvodu; keďže opatrenia ustanovené v tomto nariadení sú v súlade so stanoviskom výboru uvedenom v článku 14 nariadenia (EHS) č. 2092/91, PRIJALA TOTO NARIADENIE: Článok 1 Článok 3 nariadenia (EHS) č. 207/93 sa nahrádza takto: "Článok 3 1. Pokiaľ prísada poľnohospodárskeho pôvodu nie je zahrnutá do sekcie C prílohy VI k nariadeniu (EHS) č. 2092/91, smie sa takáto prísada používať v súlade s derogáciou ustanovenou v článku 5 (3) b) a (5a) b) toho nariadenia na základe týchto podmienok: a) keď prevádzkovateľ oznámil príslušnému úradu členského štátu všetky potrebné dôkazy dokazujúce, že príslušná prísada spĺňa požiadavky článku 5 (4); a b) keď príslušný úrad členského štátu dočasne povolil v súlade s požiadavkami článku 5 (4) použitie maximálne na trojmesačné obdobie po overení, či prevádzkovateľ uskutočnil potrebné kontakty s ostatnými dodávateľmi v spoločenstve, aby sa ubezpečil, či nie sú k dispozícii príslušné prísady zodpovedajúce požiadavkám na kvalitu; členské štáty môžu predĺžiť toto povolenie najviac trikrát, vždy na sedem mesiacov. 2. Keď sa udelí povolenie uvedené v odseku 1, členský štát okamžite oznámi ostatným členským štátom a Komisii, túto informáciu: a) dátum povolenia; b) názov a v prípade potreby presný popis a požiadavky na kvalitu príslušnej prísady poľnohospodárskeho pôvodu; c) požadované množstvá a zdôvodnenie týchto množstiev; d) zdôvodnenie nedostatku a predpokladanú dobu nedostatku; e) dátum odoslania tohto oznámenia ostatným členským štátom a Komisii; f) lehotu na pripomienky z členských štátov a/alebo Komisie, ktorá musí byť minimálne 30 dní od dátumu oznámenia uvedeného v bode e). 3. Ak z pripomienok, ktoré do 30 dní po dátume oznámenia predložil ktorýkoľvek z členských štátov Komisii a členskému štátu, ktorý udelil povolenie, vyplýva, že sú počas nedostatku k dispozícii zásoby, členský štát zváži, či zruší povolenie alebo skráti plánované obdobie platnosti a do 15 dní od prijatia informácie oznámi Komisii a ostatným členským štátom opatrenia, ktoré uskutočnil. 4. V prípade predĺženia uvedeného v odseku 1 b) sa uplatnia postupy odsekov 2 a 3. 5. Na žiadosť členského štátu alebo z iniciatívy Komisie sa záležitosť predloží na preskúmanie výboru uvedenému v článku 14 nariadenia. V súlade s postupom ustanoveným v článku 14 sa môže rozhodnúť o zrušení povolenia alebo zmene jeho doby platnosti alebo v prípade potreby o zahrnutí príslušnej prísady do sekcie C prílohy VI." Článok 2 Toto nariadenie nadobúda účinnosť 30. deň po uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 26. februára 1997 Za Komisiu Franz Fischler člen Komisie [1] Ú. v. ES L 198, 22.7.1991, s. 1. [2] Ú. v. ES L 59, 8.3.1996, s. 10. [3] Ú. v. ES L 186, 5.8.1995, s. 1. [4] Ú. v. ES L 25, 2.2.1993, s. 5. --------------------------------------------------